Danmarks nationale it-sikkerhedsmyndighed, Center for Cybersikkerhed, har aldrig levet op til de it-sikkerhedskrav, de pålægger alle andre offentlige myndigheder at følge.

Det fremgår af to årsrapporter fra Tilsynet med Efterretningstjenesterne, der fører kontrol med centret, der er underlagt Forsvarets Efterretningstjeneste (FE).

Selv om FE i både 2015 og 2016 har lovet bod og bedring, er fejlene ikke udbedret. Det fremgår bl.a. af et jobopslag med ansøgningsfrist 12. november 2017. Heri søger FE en ekspert, hvis primære opgave bliver ’implementering og daglig håndtering’ af den interne it-sikkerhed. FE bekræfter, at der er tale om udbedring af de fejl, Tilsynet har afdækket.